b'\n_START_ARTICLE_\nRembrantas\n_START_SECTION_\nBiografija\n_START_PARAGRAPH_\nRembrantas Harmensas van Reinas gim\xc4\x97 1606 met\xc5\xb3 liepos 15 dien\xc4\x85 Leidene, mal\xc5\xabnininko Harmen Gerritsz van Rijn ir kep\xc4\x97jo dukters Neeltgen van Zuytbrouck \xc5\xa1eimoje. \xc5\xa0eima tur\xc4\x97jo pus\xc4\x99 nuosavyb\xc4\x97s teisi\xc5\xb3 \xc4\xaf mal\xc5\xabn\xc4\x85 De Rijn prie Leideno. Rembrantas buvo \xc5\xa1e\xc5\xa1tas vaikas \xc5\xa1eimoje ir jauniausias i\xc5\xa1 s\xc5\xabn\xc5\xb3. Rembrantas, b\xc5\xabdamas jauniausiu s\xc5\xabnumi, netur\xc4\x97jo teis\xc4\x97s \xc4\xaf paveld\xc4\x97jim\xc4\x85, ir t\xc4\x97vai siek\xc4\x97 j\xc4\xaf i\xc5\xa1mokslinti. Rembrantas mok\xc4\x97si Leideno lotyn\xc5\xb3 mokykloje. 1620 m. gegu\xc5\xbe\xc4\x97s 20 dien\xc4\x85 b\xc5\xabsimasis dailininkas buvo registruotas Leideno universitete, bet jame mok\xc4\x97si trumpai, tikriausiai teologij\xc4\x85. J\xc4\xaf trauk\xc4\x97 dail\xc4\x97 ir Rembrantas mokslus universitete i\xc5\xa1keit\xc4\x97 \xc4\xaf tapybos ir pie\xc5\xa1imo mokym\xc4\x85si pas dailinink\xc4\x85 Jacob Isaacsz van Swanenburgh (1571\xe2\x80\x931638)._NEWLINE_1624 m. Rembrantas nuvyko \xc4\xaf Amsterdam\xc4\x85 ir apie 6 m\xc4\x97nesius mok\xc4\x97si tuo metu garsaus istorinio \xc5\xbeanro tapytojo Piterio Lastmano (Pieter Lastman) studijoje. Po to gr\xc4\xaf\xc5\xbeo \xc4\xaf Leiden\xc4\x85 ir greitai prad\xc4\x97jo gars\xc4\x97ti kaip portretistas ir istorinio \xc5\xbeanro tapytojas. Pirmieji Rembranto darbai datuojami 1625\xe2\x88\x921626 m. ir buvo \xc5\xbeenkliai \xc4\xaftakoti P. Lastmano istorini\xc5\xb3 tem\xc5\xb3 ir italizuoto stiliaus. Pavyzd\xc5\xbeiui, paveikslas \xe2\x80\x9eBileamas ir asil\xc4\x97\xe2\x80\x9c beveik tiesiogiai seka P. Lastmano ankstesnio paveikslo fig\xc5\xabromis. 1626 m. datuotas pirmasis Rembranto ofortas \xe2\x80\x9ePoilsis pakeliui \xc4\xaf Egipt\xc4\x85\xe2\x80\x9c. _NEWLINE_1628 m. Rembranto ir jo kolegos Jano Lyvenso (1607\xe2\x88\x921674) k\xc5\xabrinius pagyr\xc4\x97 Constantijn Huygens (1596\xe2\x80\x931687), princ\xc5\xb3 Oranie\xc4\x8di\xc5\xb3 sekretorius. Jis auk\xc5\xa1tai vertino Rembranto tapybos \xc4\xaftaigum\xc4\x85 per gest\xc5\xabros, veido i\xc5\xa1rai\xc5\xa1k\xc5\xb3 ekspresijos vaizdavim\xc4\x85 \xc5\xa1viesotamsos kontrastais. Tais pa\xc4\x8diais metais Rembrantas, kuriam tuo metu buvo tik 22 metai, registravo savo pirmuosius mokinius: v\xc4\x97liau garsiu tapytoju tapus\xc4\xaf Gerit\xc4\x85 Dau (1613\xe2\x88\x921675) ir Isaac Jouderville (1612\xe2\x80\x931645/1648). Dokumentai rodo, kad Isaac Jouderville mok\xc4\x97jo 100 gulden\xc5\xb3 per metus u\xc5\xbe galimyb\xc4\x99 mokytis pas Rembrant\xc4\x85. Apie 1629 m. Rembrantas ir J. Lyvensas dirbo kartu vienoje studijoje, tap\xc4\x97 istorines scenas ir naudojo tuos pa\xc4\x8dius modelius._NEWLINE_1631 m. Rembrantas tapo finansi\xc5\xa1kai susij\xc4\x99s su Amsterdamo dail\xc4\x97s k\xc5\xabrini\xc5\xb3 dileriu Hendrick van Uylenburgh (apie 1587\xe2\x80\x931661), investavo \xc4\xaf jo versl\xc4\x85. 1632 m. Rembrantas persik\xc4\x97l\xc4\x97 \xc4\xaf Amsterdam\xc4\x85, kur gyveno Hendrick van Uylenburgh namuose ir vadovavo jo dail\xc4\x97s dirbtuvei (\xe2\x80\x9eakademijai\xe2\x80\x9c), kurioje dailininkai daugiausiai tap\xc4\x97 pagal portret\xc5\xb3 u\xc5\xbesakymus, kuriuos par\xc5\xabpindavo dileris. Rembrantas spar\xc4\x8diai i\xc5\xa1gars\xc4\x97jo Amsterdame, jo vadovaujami mok\xc4\x97si Jacob Backer (1608\xe2\x80\x931651), Govaert Flinck (1615\xe2\x88\x921660) ir Ferdinand Bol (1616\xe2\x88\x921680). 1633 m. Rembrantas prad\xc4\x97jo palaikyti ry\xc5\xa1ius su Hendrick dukter\xc4\x97\xc4\x8dia Saskija van Eilenburg (Saskia van Uylenburgh, 1612\xe2\x88\x921642), kuri\xc4\x85 1634 m. bir\xc5\xbeelio 22 d. ved\xc4\x97. 1639 m. Rembrantas, b\xc5\xabdamas pripa\xc5\xbeinimo vir\xc5\xa1\xc5\xabn\xc4\x97je, \xc4\xafsigijo didel\xc4\xaf nam\xc4\x85 Sint-Anthonisbreestraat gatv\xc4\x97je Amsterdame (dabar Rembranto namo muziejus, Jodenbreestraat 4). Namui \xc4\xafsigyti Rembrantas daug skolinosi, kas po 1650 m. l\xc4\x97m\xc4\x97 jo finansinius r\xc5\xabpes\xc4\x8dius. 1642 m. Saskija, pagimd\xc5\xbeiusi dvi dukteris (abi Kornelijas) ir du s\xc5\xabnus (Rumbart\xc4\x85 ir Tit\xc4\x85), mir\xc4\x97. I\xc5\xa1 vaik\xc5\xb3 tik s\xc5\xabnus Titas pergyveno k\xc5\xabdikyst\xc4\x99. Laikotarpis su Saskija buvo laimingiausias Rembranto gyvenime. 1642 m. Rembrantas atliko vien\xc4\x85 garsiausi\xc5\xb3 savo k\xc5\xabrini\xc5\xb3 \xe2\x88\x92 paveiksl\xc4\x85 \xe2\x80\x9eNakties sargyba\xe2\x80\x9c. Populiariu teigimu, \xc5\xa1is k\xc5\xabrinys buvo ne\xc4\xafvertintas tinkamai am\xc5\xbeinink\xc5\xb3, d\xc4\x97l to Rembrantas prarado u\xc5\xbesakovus ir mir\xc4\x97 skurde. I\xc5\xa1 tikro Rembrantas i\xc5\xa1liko gerai \xc5\xbeinomu dailininku iki mirties, o u\xc5\xbesienyje garsas apie j\xc4\xaf tik augo.  _NEWLINE_Po Saskijos mirties Rembrantas palaik\xc4\x97 ry\xc5\xa1ius su s\xc5\xabnaus Tito aukle, na\xc5\xa1le Geertje Dirckx (apie 1600/10\xe2\x88\x921656), su kuria i\xc5\xa1siskyr\xc4\x97 1649 m. ir po to gyveno su Hendrickje Stoffels (1626\xe2\x88\x921663) iki jos mirties 1663 m. Jie nebuvo ved\xc4\x99, tik\xc4\x97tina, d\xc4\x97l Saskijos testamento, kuriuo pus\xc4\x97 turto tur\xc4\x97jo tekti s\xc5\xabnui Titui tuo atveju, jei Rembrantas vest\xc5\xb3 antr\xc4\x85 kart\xc4\x85. Po Saskijos mirties poros turtas buvo vertinamas apie 40 000 gulden\xc5\xb3. 1654 m. Hendrickje Stoffels pagimd\xc4\x97 Rembrantui dukter\xc4\xaf Kornelij\xc4\x85. Hendrickje buvo i\xc5\xa1kviesta pasiai\xc5\xa1kinti d\xc4\x97l nesantuokini\xc5\xb3 ry\xc5\xa1i\xc5\xb3 prie\xc5\xa1 reformat\xc5\xb3 ba\xc5\xbeny\xc4\x8dios taryb\xc4\x85. Su buvusia drauge Geertje Dirckx Rembrantas tur\xc4\x97jo kelis tarpusavio teisinius gin\xc4\x8dus. \xc5\xa0ie skandalai atitrauk\xc4\x97 nuo Rembranto daug pasiturin\xc4\x8di\xc5\xb3 u\xc5\xbesakov\xc5\xb3 ir 1656 m. dailininkas paskelb\xc4\x97 bankrot\xc4\x85. Jo turtas ir kolekcionuoti dail\xc4\x97s k\xc5\xabriniai buvo parduoti 1657 ir 1658 m. aukcionuose. Rembrantas su s\xc5\xabnumi persik\xc4\x97l\xc4\x97 \xc4\xaf Amsterdamo Jordano kvartal\xc4\x85, kur i\xc5\xa1sinuomojo ma\xc5\xbe\xc4\x85 nam\xc4\x85 Rozengracht gatv\xc4\x97je. 1660 m. jo paveiksl\xc5\xb3 prekybos verslas buvo registruotas s\xc5\xabnaus Tito ir Hendrickje vardu._NEWLINE_1650-\xc5\xb3j\xc5\xb3 pabaigoje Rembranto asmeninis stilius prad\xc4\x97jo vis \xc5\xbeenkliau skirtis nuo to meto Amsterdamo dail\xc4\x97s populiariosios srov\xc4\x97s, jis prarado mokinius. Dailininkas vis dar gaudavo reik\xc5\xa1ming\xc5\xb3 u\xc5\xbesakym\xc5\xb3, bet j\xc5\xb3 buvo \xc5\xbeenkliai ma\xc5\xbeiau. Po 1660 m. tik vienas Rembranto mokinys, Aert de Gelder (1645\xe2\x80\x931727), yra \xc5\xbeinomas. Dailininkas tur\xc4\x97jo daug skol\xc5\xb3, ypa\xc4\x8d meno dileriui Lodewijk van Ludick. 1662 m. Rembrantas pateik\xc4\x97 paveiksl\xc4\x85 \xe2\x80\x9eKlaudijaus Civilio s\xc4\x85mokslas\xe2\x80\x9c naujosios Amsterdamo rotu\xc5\xa1\xc4\x97s dekoravimui, ta\xc4\x8diau \xc5\xa1is k\xc5\xabrinys buvo tik trumpam pakabintas ir u\xc5\xbesakov\xc5\xb3 atmestas (i\xc5\xa1liko \xc5\xbeenkliai ma\xc5\xbeesnis, tikriausiai v\xc4\x97liau paties Rembranto apkarpytas paveikslas). Maro metu 1663 m. mir\xc4\x97 draug\xc4\x97 Hendrickje Stoffels, 1668 m. \xe2\x88\x92 jo s\xc5\xabnus Titas. Rembrantas mir\xc4\x97 1669 m. spalio 4 d., buvo palaidotas nuomojamame kape Amsterdamo Vakarin\xc4\x97je ba\xc5\xbeny\xc4\x8dioje (Westerkerk). \xc5\xa0is kapas nei\xc5\xa1liko.\n_START_SECTION_\nK\xc5\xabryba\n_START_PARAGRAPH_\nRembrantas laikomas i\xc5\xa1kiliausiu XVII a. oland\xc5\xb3 menininku. Fransas Halsas gal lenk\xc4\x97 Rembrant\xc4\x85 savo pot\xc4\x97pi\xc5\xb3 virtuozi\xc5\xa1kumu, bet buvo tik portret\xc5\xb3 tapytoju. Johanas Vermejeris gal lenk\xc4\x97 savo iliuzin\xc4\x97s \xc5\xa1viesos vaizdavimo meistri\xc5\xa1kumu, bet buvo tik siauros specializacijos dailininkas. Rembranto \xc4\xafvairiapusi\xc5\xa1kumas \xc5\xbeenkliai prisid\xc4\x97jo prie jo pripa\xc5\xbeinimo. Meno istorijoje Rembranto vardas savo \xc5\xbeinomumu lygus ar beveik lygus Leonardo, Mikeland\xc5\xbeelo, Rafaelio, Ticiano. Nuo 1632 m. jis savo paveikslus pasira\xc5\xa1in\xc4\x97jo vien vardu Rembrantas, kas turi asocijacij\xc5\xb3 su \xc5\xa1iais garsiaisias ital\xc5\xb3 dailininkais, kurie \xc5\xbeinomi vien vardu. Rembranto k\xc5\xabriniai pasi\xc5\xbeymi dideliu gyvenimo pa\xc5\xbeinimu. Iki ma\xc5\xbedaug 1642 m. Rembrantas buvo vienu labiausiai pripa\xc5\xbeint\xc5\xb3 Olandijos dailinink\xc5\xb3, tarp jo mokini\xc5\xb3 buvo daug vien\xc5\xb3 v\xc4\x97liau garsiausi\xc5\xb3 Olandijos tapytoj\xc5\xb3. Rembranto v\xc4\x97lesn\xc4\x97 k\xc5\xabryba, nesuprasta tinkamai jo am\xc5\xbeinink\xc5\xb3, tik XIX a. buvo pripa\xc5\xbeinta vienu tobuliausi\xc5\xb3 realistinio meno pavyzd\xc5\xbei\xc5\xb3 ir dar\xc4\x97 \xc4\xaftak\xc4\x85 daugeliui pasaulio dailinink\xc5\xb3._NEWLINE_Rembranto k\xc5\xabryba da\xc5\xbenai skirstoma \xc4\xaf penkis svarbiausius laikotarpius: Leideno (1625\xe2\x80\x931631), Amsterdamo (1632\xe2\x80\x931636), peiza\xc5\xbein\xc4\xaf (1636\xe2\x80\x931640), produktyvumo (1640\xe2\x80\x931650) ir \xc5\xa1edevr\xc5\xb3 (1650\xe2\x80\x931669). Daug anks\xc4\x8diau Rembrantui priskirt\xc5\xb3 k\xc5\xabrini\xc5\xb3, tarp j\xc5\xb3 ir garsiais vadinam\xc5\xb3, XXI a. jam nebepriskiriami. Tarp j\xc5\xb3 \xe2\x80\x93 sp\xc4\x97jamas raito Lietuvos did\xc5\xbeiojo kanclerio ir Trak\xc5\xb3 vaivados Marcijono Aleksandro Oginskio portretas (apie 1655). Kiti k\xc5\xabriniai, pavyzd\xc5\xbeiui, \xe2\x80\x9eArtemisija\xe2\x80\x9c, buvo patvirtinti Rembranto._NEWLINE_Rembranto palikimas \xe2\x80\x93 apie 400 paveiksl\xc5\xb3, 290 grafikos k\xc5\xabrini\xc5\xb3 ir daugiau nei 1000 pie\xc5\xa1ini\xc5\xb3. Apie 90 autoportret\xc5\xb3, i\xc5\xa1 kuri\xc5\xb3 60 tapybos, daug \xc5\xbemonos Saskijos, v\xc4\x97liau \xe2\x80\x93 tarnait\xc4\x97s ir meilu\xc5\xbe\xc4\x97s Hendrikj\xc4\x97s Stofels (Hendrickje Stoffels) portret\xc5\xb3. XVII a oland\xc5\xb3 dail\xc4\x97je Rembrantas laikomas talentingiausiu grafiku. Jis dirbo beveik visuose to meto \xc5\xbeanruose, yra nutap\xc4\x99s marin\xc4\x85 (\xe2\x80\x9eAudra Galil\xc4\x97jos j\xc5\xabroje\xe2\x80\x9c, pavogtas), peiza\xc5\xbe\xc5\xb3, natiurmort\xc5\xb3, buities \xc5\xbeanro vaizd\xc5\xb3. Geriausiai Rembrantas \xc5\xbeinomas savo portretais (ypa\xc4\x8d grupiniais), autoportretais ir istorinio \xc5\xbeanro (\xc4\xafskaitant biblijinius ir mitologinius siu\xc5\xbeetus) paveikslais.'